《赠杨紫卿上舍北行兼简汤海秋》
清代·左宗植

泉林有佳士，抗志凌云霄。艰虞鍊奇骨，郁屈成骞超。

我怀素心人，邂逅非一朝。清风江上来，扫榻联残宵。

吟君《春星》诗，发藻亲风骚。谁言子云吃，乃擅太白豪。

谐谈杂药石，饮我真醇醪。嗟予久索居，嘤鸣求其曹。

常恐志节堕，日月如丸跳。昨者汤海秋，千里寄璚瑶。

上言加餐食，下言厉孤标。今又喜见君，有如漆入胶。

由来气类感，开怀乐陶陶。愿言数晨夕，伊人永逍遥。

黄鹄忽远别，千里长安郊。君才遇知音，广乐罗弦匏。

宁当嗑皇荂，而不登琅璈。文章虽有神，语道未云高。

真契在千载，努力各所操。傥遇抟南子，为言思念劳。

作者简介：（1804—1873）湖南湘阴人，字仲基，一字景乔。左宗棠兄。道光十二年举人，官内阁中书。与宗棠同有名于时。诗尚朴忌巧，精天文。有《慎庵诗钞、文钞》。